Hankeleping

Tallinn							     15.08.2024 nr 2-2/24/777-1

Riigi Kaitseinvesteeringute Keskus (registrikood 70009764, asukoht Järve tn 34a, 11314 Kristiine linnaosa, Tallinn, Harju maakond), keda esindab direktori 07.12.2020 käskkirja nr 77 alusel Riigi Kaitseinvesteeringute Keskuse hangete osakonna juhataja Ivar Janson, edaspidi nimetatud tellija,
 
ja

Verston OÜ (registrikood 11947047, asukoht Pärnu tn 128, 72720 Paide linn, Järva maakond), keda esindab põhikirja alusel juhatuse liige Ragnar Kangro, edaspidi nimetatud täitja, eraldi nimetatud kui pool ja ühiselt kui pooled, on sõlminud järgmise lepingu.

1.	Lepingu sõlmimise alus ja ese

1.1.	Leping on sõlmitud lähtudes dünaamilise hankesüsteemi „Teede remont ja korrashoid“ (viitenumber 253121) ja seotud hanke „Parkimisala korrastamine (Filtri)“ (viitenumber 282595) (edaspidi riigihange) alusdokumentidest ning nimetatud riigihanke raames täitja poolt esitatud  pakkumusest.

1.1.1.	Leping on sõlmitud hanke kategoorias 1 – „Teede remont ja korrashoid“ riigihanke menetlustingimuste punktides 9.1 ja 9.2 nimetatud remondi-, ehitus-, ja korrashoiu tööde (edaspidi ka töö või tööd) tellimiseks;

1.2.	Tellija on sõlminud lepingu täitjaga, tuginedes täitja pakkumusele, lepingus esitatud täitja avaldustele ja kinnitustele ning eeldades heas usus täitja professionaalsust ja võimekust lepingut nõuetekohaselt täita. Alltöövõtjate kasutamise korral jääb lepingu nõuetekohase täitmise eest tellija ees vastutavaks täitja.
1.3.	Täitja avaldab ja kinnitab, et:

1.3.1.	temal ja tema esindajal on lepingu sõlmimiseks kõik õigused ja volitused;
1.3.2.	ta on tutvunud lepinguga ja riigihanke alusdokumentidega ning mõistab täielikult enesele võetavate kohustuste sisu ja tagajärgi ning on nõus nendes toodud tingimustega;
1.3.3.	lepingu täitmisega ei kahjustata kolmandate isikute õigusi ning puuduvad mistahes asjaolud, mis välistaksid tema õigusi sõlmida leping ja seda nõuetekohaselt täita;
1.3.4.	ta omab lepingu täitmiseks vajalikke kehtivaid lubasid, registreeringuid, esindusõigusi ja sertifikaate ning nende lõppemisel lepingu kehtivusperioodil kohustub neid pikendama/uuendama. Kui lubade, registreeringute, esindusõiguste ja sertifikaatide pikendamine ei ole võimalik temast sõltumata asjaoludel, on täitja kohustus tellijat sellest koheselt teavitada.

1.4.	Täitja kohustub omal riisikol teostama seotud hanke tehnilises kirjelduses nimetatud tööd vastavalt käesolevale lepingule, dünaamilise hankesüsteemi ja seotud hanke alusdokumentidele, tellija esitatud lähteandmetele ja ettenähtud ehitustehnilistele nõuetele.
1.5.	Lepinguga ja lepingu lisades reguleerimata küsimustes kuuluvad kohaldamisele kehtivad õigusaktid, sh ehitusseadustik, autoriõiguse seaduse ja võlaõigusseaduse sätted, vastavad standardid ja hea tava.
1.6.	Lepingus sätestamata tingimuste osas peab töö vastama sarnasele tegevusele esitatavatele nõuetele ja võimaldama tellija jaoks lepinguga eeldatud eesmärgi saavutamist ning olema parima kvaliteediga.
1.7.	Töö ei vasta lepingu tingimustele juhul, kui kolmandatel isikutel on selle suhtes nõudeid või muid õigusi, mida nemad saavad esitada tellija vastu.
1.8.	Juhul, kui lepingu täitmise käigus selgub, et tööde tegemine on takistatud  kolmandate isikute tõttu (kooskõlastused, õppused jne) pooltest olenematutel põhjustel, on üks pool kohustatud teist poolt sellest viivitamatult kirjalikult informeerima ning tööde tegemine peatatakse. Takistuse ära langemisest informeeritakse samas vormis ning seejärel peab täitja koheselt tööde tegemisega jätkama.
1.9.	Täitja kinnitab lepingule allakirjutamisega, et omab tööde teostamiseks vastavaid vahendeid, kvalifitseeritud tööjõudu ning et tal on kogemused tööde teostamiseks.
1.10.	Pooled leppisid kokku, et juhul, kui lepingus ja selle lisades esineb tingimusi, mis on omavahel vastuolus või võimaldavad erinevat tõlgendamist, otsustab tellija, lepingu eesmärgist ja esemest lähtuvalt, kuidas tingimust kohaldatakse, arvestades seejuures parimal võimalikul viisil täitja huvidega.

2.	Lepingu osad

2.1.	Lepingu lahutamatud osad on pakkumuse esitamise ettepanek, täitja pakkumus ning selle lisad, riigihanke menetluse ajal antud selgitused, kinnituskirjad, poolte vahel edastatud teated ning kõik sõlmitavad lepingu muudatused. 
2.2.	Kõik lepingu muudatused jõustuvad pärast nende allkirjastamist poolte poolt või poolte määratud tähtajal.
2.3.	Leping ja selle lahutamatud osad peavad olema vormistatud eesti keeles. Täitja poolt lepingu täitmise käigus tellijale esitatavad valmistajatehase materjalide, seadmete või asjade kohta koostatud dokumendid võivad olla koostatud inglise keeles. 

3.	Tellija õigused ja kohustused

3.1.	Tellijal on õigus jooksvalt kontrollida lepingust tulenevate kohustuste täitmist ja töö tellimisega seotud dokumente.
3.2.	Tellijal on õigus kontrollida täitja esitatud arvete, kalkulatsioonide ja muude kulutuste õigsust ja vastavust tegelikkusele. Vajadusel on õigus nõuda välja alltöövõtjate arveid.
3.3.	Tellijal on õigus konsulteerida täitjaga töö tellimisega seotud küsimustes.
3.4.	Tellija kohustub vastama mõistliku aja jooksul kõikidele täitja poolt esitatud taotlustele juhiste täpsustamiseks.
3.5.	Tellija kohustub informeerima täitjat esimesel võimalusel probleemidest, mis on seotud töö tellimisega või vastuvõtmisega.

4.	Täitja õigused ja kohustused

4.1.	Täitjal on õigus teha ettepanekuid töö tellimisega seotud tegevuste parema organiseerimise osas.
4.2.	Täitjal on õigus saada lepinguliste kohustuste eest kokkulepitud tasu.
4.3.	Täitja on kohustatud tegema lepingu alusel töid ning hankima selleks vajaliku tööjõu, materjalid, töövahendid ja ehitusmasinad, et saavutada seotud hanke tehnilises kirjelduses sätestatud töö tulemus.
4.4.	Täitja on kohustatud tagama töö tegemisel vajaliku kvalifikatsiooniga tööjõu kasutamise ja kui konkreetsete tööde tegemiseks on õigusaktides kehtestatud nõuded, et vastavat tööd võivad teostada isikud, kellel on muuhulgas nõutav majandustegevuse teade, tegevusluba või registreering, siis tagada, et vastavaid töid teostaksid isikud, kellel on nõutud  majandustegevuse teade, tegevusluba või registreering või muu dokument, mis annab isikule õiguse vastava töö tegemiseks.
4.5.	Täitja on kohustatud tagama, et kui täitja tugines hankemenetluses kvalifitseerimise tingimuste vastavuse tõendamiseks teiste isikute vahenditele, siis teised isikud osalevad vahetult lepingu täitmisel alltöövõtjatena vähemalt osas, milles teiste isikute vahenditele tugineti.
4.6.	Täitja kohustub tellija nõudmisel esitama informatsiooni (maht ja otstarve) alltöövõtjate kohta. Juhul, kui täitja on esitanud vastavasisulise informatsiooni enne lepingu sõlmimist, siis täitja peab tellijaga eelnevalt kooskõlastama varem nimetatud isikute vahetumise.  Alltöövõtjate kasutamine ei vabasta täitjat tema kohustustest juba täidetud lepingu osas ja üleandmata kohustuste osas. Juhul, kui täitja on oma kohustused tellija nõusolekuta üle andnud kolmandatele isikutele või kasutab neid tellija keelust hoolimata, võib tellija lepingu üles öelda ja nõuda kahju hüvitamist.
4.7.	Täitja peab tagama, et ta ise ja temaga töö-, töövõtu- või alltöövõtusuhtes olevad isikud järgivad töödel keskkonnakaitse-, töökaitse- ja tööohutuse, elektriohutuse ning tuleohutuse nõudeid ning lepingu objektil kehtivaideeskirjade nõudeid, turvaprotseduure ja juurdepääsupiiranguid. Nimetatud kohustuse rikkumise eest kannab vastutust täitja.
4.8.	Täitja kohustub tagama tööde vastavuse õigusaktidele, heale ehitustavale ning kokkulepitud kvaliteedinõuetele ning osutama töid tähtaegselt ja kokkulepitud mahus
4.9.	Täitja peab tagama seoses tööde teostamisega objekti korrashoiu ning omal kulul ära vedama tööde käigus tekkinud prahi. 
4.10.	Täitja kohustub teavitama tellijat lepingu täitmist takistavatest asjaoludest. 
4.11.	Juhul, kui tööde teostamine on takistatud sobimatute ilmastikuolude tõttu, on täitja kohustatud sellest viivitamatult tellijat informeerima vähemalt kirjalikku taasesitamist võimaldavas vormis. Tellijal on õigus hinnata takistuse põhjendatust ning anda nõusolek tööde osaliseks või täielikuks peatamiseks samas vormis või nõusolekut mitte anda.
4.12.	Täitja kohustub viivitamata teavitama tellijat täitja vastu suunatud küberründest ja küberintsidendist ning esitama tellija nõudmisel tellijale küberintsidendi raporti.
4.13.	Täitja kohustub järgima lepingu täitmisel õiglase kaubanduse tingimusi, lähtuma keskkonnasäästlikest põhimõtetest, mitte kasutama orja- ja lapstööjõudu.

5.	Üleandmine ja vastuvõtmine

5.1.	Üleandmise-vastuvõtmise akt on allkirjastatud dokument, mis kinnitab täitja poolt tööde, sh täitja koostatud tehnilise dokumentatsiooni, üleandmist tellijale ja tellija poolt nende vastuvõtmist. 

5.1.1.	Üleandmise-vastuvõtmise akti on täitja kohustatud koostama digitaalselt, kui pooled ei ole kokku leppinud teisiti ning esitama tellijale allkirjastamiseks vahetult peale tööde üleandmist tellijale.

5.2.	Tellija ei allkirjasta üleandmise-vastuvõtmise akti, kui teostatud tööd ei vasta lepingus sätestatud tingimustele. Üleandmise-vastuvõtmise akti allkirjastamata jätmise korral esitab tellija kirjaliku pretensiooni. Täitja on kohustatud lepingutingimustele mittevastavused likvideerima viivitamatult ning mitte hiljem kui 30 tööpäeva jooksul, kui ei ole kokku lepitud teisiti.
5.3.	Tellija ei allkirjasta üleandmise-vastuvõtmise akti enne kui töös esinevad puudused on täitja poolt täitja kulul nõuetekohaselt kõrvaldatud, kui ei ole kokku lepitud teisiti.
5.4.	Täitja peab arvestama, et kui töö teostamine toimub julgeolekualal/objektil/erivalverežiimiga alal, eeldab see täitjalt kui ka tema alltöövõtjalt(telt) Kaitseväe „Julgeolekutingimused“ dokumendis sätestatud nõuete ja tingimuste täitmist (vt dokument nimetusega „Julgeolekutingimused“). Täitja peab taotlema kaitseväe korralduse seaduse § 41³ sätestatud nõuete alusel vähemalt seitse (7) tööpäeva enne tarne algust sissepääsuluba Kaitseväe julgeolekualale ning esitama sissepääsutaotluse oma töötajate (sh ka alltöövõtjate) andmetega ja nende taustakontrolli teostamist lubava kirjaliku nõusoleku. Täitja peab arvestama asjaoluga, et julgeolekualaste nõuete mittejärgimise korral on tellijal õigus keelduda täitja ja tema alltöövõtja(te) territooriumile lubamisest.

6.	Lepingu maksumus ja maksetingimused

6.1.	Leping on sõlmitud tellija vajaduse põhiselt ühekordse töö tellimiseks. Töö hind on määratud täitja pakkumises ja see on lepinguperioodil siduv. Lepingu kogumaksumus on 21 492,94 eurot, millele lisandub käibemaks seaduses sätestatud korras. 
Lepingu ese on  parkimisala korrastamine (töö on kirjeldatud seotud hanke tehnilises kirjelduses). Tööde teostamise tähtaeg esimesel võimalusel kuid mitte hiljem kui 1 kuu peale hankelepingu sõlmimisest.
6.2.	Täitja esitab arve üks kord kuus või pärast töö nõuetekohast üle andmist, kui ei ole kokku lepitud teisiti.
6.3.	Täitja esitab arve e-arvena (masintöödeldavas XML-formaadis). Juhul, kui väljaspool Eesti Vabariiki registreeritud täitjal ei ole tehnilistel põhjustel võimalik esitada e-arvet, siis ta esitab lepingus nimetatud e-posti aadressile PDF-formaadis arve juhul, kui ei ole teisiti kokku lepitud. 
Täitja esitab arve järgmiste andmetega:

Riigi Kaitseinvesteeringute Keskus, registrikood 70009764, Järve 34a, 11314 Tallinn 
Muud arvele märgitavad andmed:
arve kontaktisiku nimi Moonika Merilaine;
lepingu number nr 15.08.2024 nr 2-2/24/777-1;
lepingu osa viitenumber 282595001000001
hanke viitenumber 282595;
töö nimetus ja maht;
ühiku hind ja muu vajalik teave.

6.4.	Tellija tasub vastuvõetud ja lepingu tingimustele vastava töö eest arvel esitatud arveldusarvele 28 päeva jooksul pärast lepingu tingimustele vastava arve kättesaamist. Arve esitamise aluseks on poolte poolt allkirjastatud üleandmise-vastuvõtmise akt, kui pooled pole kokku leppinud teisiti.
6.5.	Tellija ei aktsepteeri arvet, mis ei vasta lepingu tingimustele. Sellisel juhul täitja esitab uue arve seitsme päeva jooksul.
6.6.	Tellija kontrollib enne arve, mille maksumus on koos käibemaksuga 10 000 eurot või rohkem, tasumist täitja maksuvõla puudumist Maksu- ja Tolliameti kodulehekülje kaudu. Vähemalt 10 000 eurose maksuvõla olemasolu korral informeerib tellija tasutavast arvest Maksu- ja Tolliametit. 
6.7.	Tellija ei tasu täitjale ettemaksu.

7.	Vääramatu jõud

7.1.	Lepingust tulenevate kohustuste rikkumine on vabandatav, kui pool on rikkunud kohustust vääramatu jõu tõttu. Pooled loevad vääramatuks jõuks asjaolu, mida kohustust rikkunud pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks, näiteks loodusõnnetusi, üldisi elektrikatkestusi, sõjategevust, blokaadi. Pooled ei loe vääramatuks jõuks täitja kolmandast isikust lepingupartneri suutmatust lepingut täita.
7.2.	Kui mistahes vääramatu jõu tingimustele vastav asjaolu tõi kaasa lepingu mittetäitmise lepingus või selle lisades ettenähtud tähtajal ning selle mõju on ajutine, on lepingust tulenevat kohustust rikkunud poole käitumine vabandatav üksnes ajal, mil vääramatu jõud kohustuse täitmist takistas.
7.3.	Vääramatu jõu esinemise tõttu lükatakse lepingulise kohustuse täitmise tähtaeg edasi vastavalt asjaolu mõjumise ajale, kuid mitte enamaks kui 90 päeva juhul, kui pooled ei ole teisiti kokku leppinud.
7.4.	Pool, kes ei suuda oma kohustusi vääramatu jõu tõttu täita, peab viivitamatult teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele, s.o vääramatu jõu esinemisele ning teavitamise kohustust rikkunud pool vastutab lepingulise kohustuse rikkumise eest vastavalt lepingus sätestatule.
7.5.	Juhul, kui vääramatu jõu mõju on alaline ning ei võimalda pooltel täita lepingulisi kohustusi täielikult või osaliselt, siis pooltel on õigus leping üles öelda või lepingust taganeda, tehes teisele poolele vastava lepingust ülesütlemis- või taganemisavalduse.
7.6.	Covid-19 pandeemiast tulenevat ei käsitle pooled vääramatu jõuna. Juhul, kui pärast lepingu sõlmimist kehtestatakse uusi ettenägematuid piiranguid, mis on seotud Covid-19 pandeemiaga ning millest johtuvalt ei ole võimalik või on takistatud lepingu täitmine, siis võib see olla käsitletav vääramatu jõuna.

8.	Konfidentsiaalsus- ja julgeolekutingimused 

8.1.	Konfidentsiaalse teabe all mõistavad pooled lepingu täitmisel teatavaks saanud teavet, isikuandmeid, turvaandmeid, selgelt tähistatud asutusesiseseks kasutamiseks tunnistatud dokumente ning muud teavet, mille avalikuks tulek võiks kahjustada tellija huve. Konfidentsiaalne teave ei hõlma endas teavet, mille avalikustamise kohustus tuleneb õigusaktidest tingimusel, et selline avaldamine viiakse läbi võimalikest variantidest kõige piiratumal viisil.
8.2.	Konfidentsiaalsusnõude kohaselt pool kohustub mitte avaldama lepingu kehtivuse ajal ega hiljem teise poole kirjaliku nõusolekuta teise poole konfidentsiaalset teavet. Pool kaitseb temale lepingu täitmise käigus teatavaks saanud teabe konfidentsiaalsust.
8.3.	Täitja kohustub mitte kasutama tellija kirjaliku nõusolekuta lepingu juurde kuuluvat dokumenti või informatsiooni, v.a juhtudel, mis on vajalikud lepingu täitmiseks. Kõik dokumendid peale lepingu ja selle lisade on tellija omand ja kui tellija nõuab, on täitja kohustatud tagastama need talle pärast lepingu lõppemist.
8.4.	Asutusesiseseks kasutamiseks tunnistatud teabe avaldamine mistahes kolmandatele isikutele on keelatud.
8.5.	Juhul, kui lepingu täitmiseks on täitjal vaja siseneda Kaitseministeeriumi valitsemisala territooriumile, siis täitja kohustub täitma kehtivaid julgeolekutingimusi. Juhul, kui täitja kasutab nimetatud territooriumil alltöövõtjaid, siis need tuleb eelnevalt kirjalikult kooskõlastada tellijaga ning ka neile rakenduvad kõik lepingus sätestatud julgeolekutingimused. Täitja vastutab selle eest, et alltöövõtjad täidavad julgeolekutingimusi.
8.6.	Avalikkusele suunatud lepingu eseme või selle täitmisega seotud teavitus, sh pressiteated, tellijale viitamine reklaamis või võrguväljaandes, on lubatud ainult tellija sõnaselgel kirjalikku taasesitamist võimaldavas vormis antud nõusolekul.

9.	Vastutus

9.1.	Pooled kannavad teineteise ees vastutust lepingu järgsete kohustuste mittenõuetekohase täitmise või täitmata jätmise korral vastavalt lepingu sätetele ja kehtivatele õigusaktidele.
9.2.	Täitja vastutab lepingu tingimustele mittevastavuse (puuduste) eest, kui mittevastavus on olemas juhusliku hävimise ja kahjustumise riisiko ülemineku ajal tellijale ning kui lepingu tingimustele mittevastavus avastatakse (s.t et puuduseid ei olnud võimalik nende tavapärase ülevaatuse käigus avastada, nn varjatud puudused) pärast nimetatud riisiko üleminekut tellijale.
9.3.	Juhul, kui täitja täidab lepingut mittenõuetekohaselt, siis tellijal on õigus keelduda töö vastuvõtmisest ja ostuhinna tasumise kohustuse täitmisest ning esitada täitjale lepingus sätestatud viisil kohustuse täitmise nõue pärast kohustuse rikkumisest teadasaamist, andes täitjale mõistliku tähtaja lepingu täitmiseks. Nõuetekohase töö üleandmiseni tellijale loetakse täitja töö üleandmisega viivitanuks. Täiendavat tähtaega ei anta, kui tellijal ei ole enam huvi selle töö vastu.
9.4.	Tellija on kohustatud teavitama täitjat e-posti teel töö lepingu tingimustele mittevastavusest 30 päeva jooksul arvates sellest, kui tellija või tellija volitatud isik sai teada töö lepingu tingimustele mittevastavusest. Teates kohustub tellija nõudma täitjalt kohustuse täitmist, andes ühtlasi lepingu kohaseks täitmiseks täitjale mõistliku tähtaja, mis ei tohi olla üldjuhul pikem kui 30 päeva, kui ei ole kokku lepitud teisiti. Varjatud puuduste ilmnedes eeldatakse, et need olid olemas enne tellijale tööde üleandmise hetke.
9.5.	Juhul, kui tellija ei teata täitjale tööl esinevast puudusest lepingus sätestatud tähtaja jooksul pärast puudusest teadasaamist, siis täitja vabaneb vastutusest töö puuduste eest, v.a juhul, kui puudustest teatamata jätmine oli mõistlikult vabandatav.
9.6.	Juhul, kui tellijale üleantav töö ei vasta lepingu tingimustele, siis tellijal on õigus nõuda täitjalt mittevastava töö asendamist lepingu tingimustele vastava tööga.
9.7.	Töö tähtaegselt üle andmata jätmise korral on tellijal õigus nõuda täitjalt leppetrahvi kuni 0,25% tähtaegselt üle andmata töö maksumusest päevas iga üleandmisega viivitatud päeva eest, kuid mitte rohkem kui 50% lepingu maksumusest. 
9.8.	Pooltel on õigus lisaks lepingu ülesütlemisele või lepingust taganemisele nõuda lepingu olulise rikkumise eest leppetrahvi vastavalt tekitatud kahju suurusele.
9.9.	Juhul, kui täitja rikub muud lepingu järgset kohustust kui tähtaegne töö osutamine, siis tellijal on õigus nõuda täitjalt leppetrahvi kuni 10% kogu lepingu objektiks oleva töö maksumusest.
9.10.	Konfidentsiaalsuskohustuse rikkumise korral on poolel õigus nõuda kohustust rikkunud poolelt leppetrahvi kuni 10 000 eurot iga vastava juhtumi korral.
9.11.	Juhul, kui tellija viivitab arve tasumisega, on täitjal õigus nõuda tellijalt võlaõigusseaduse § 113 lõikes 1 sätestatud viivist tähtajaks tasumata summalt iga tasumisega viivitatud päeva eest kuni 0,25% päevas tingimusel, et viivitusest on tellijale teada antud 30 päeva jooksul selle tekkimisest. Viivise kogusuurus ei ületa 10% viivituses oleva summa suurusest.
9.12.	Leppetrahv on kokkulepitud kohustuse täitmise tagamiseks, mitte kohustuse täitmise asendamiseks. Leppetrahvi nõudmine ei võta tellijalt õigust nõuda täitjalt lepingu rikkumisega tekitatud kahju hüvitamist.
9.13.	Leppetrahvide nõudeõigus on 180 päeva alates vastava rikkumise avastamisest arvates.
9.14.	Leppetrahvid ja viivised tasutakse 28 päeva jooksul vastava nõude saamisest arvates. Tellijal on õigus arvestada täitja poolt esitatud leppetrahvi nõuete summad ja kahjuhüvitiste summad maha täitjale tasumisele kuuluvast tasust.

10.	Lepingu lõpetamise alused

10.1.	Tellija annab lepingu(st) ülesütlemisel/taganemisel täitjale mõistliku tähtaja lepingu täitmiseks, mis ei või üldjuhul olla pikem kui 30 päeva. Lepingu täitmiseks antav tähtaeg ei vabasta poolt vastutusest kohustuse rikkumise eest.
10.2.	Tellija ei ole kohustatud lepingu(st) ülesütlemisel/taganemisel andma tähtaega lepingu täitmiseks olulise lepingurikkumise korral. Sel juhul tellija esitab täitjale kirjaliku lepingu ülesütlemis-/taganemisavalduse mõistliku aja jooksul olulisest lepingurikkumisest teadasaamisest arvates. Lepingu(st) ülesütlemine/taganemine loetakse toimunuks, kui täitja on saanud ülesütlemis-/taganemisavalduse kätte.
10.3.	Lepingu täitmiseks antud täiendava tähtaja möödumisel tellija võib esitada täitjale kirjaliku lepingu(st) ülesütlemise avalduse või taganemisavalduse. Lepingu(st) ülesütlemine või taganemine loetakse toimunuks täitja poolt ülesütlemise avalduse või taganemisavalduse kättesaamisest arvates. Lepingu(st) ülesütlemise avaldust või taganemisavaldust ei ole vaja esitada, kui täiendava tähtaja andmisel on tellija eelnevalt kirjalikult selgitanud, et tähtaja jooksul lepingujärgse kohustuse täitmata jätmisel ütleb tellija lepingu üles/taganeb tellija lepingust. Sel juhul lõpeb leping tellija poolt lepingu täitmiseks määratud tähtaja möödumisel ja tingimusel, et täitja ei ole pakkunud tellijale kohast täitmist.
10.4.	Poolel on õigus leping täiendava tähtajata üles öelda või lepingust taganeda, kui pool on lepingust tulenevaid kohustusi oluliselt rikkunud (oluline lepingurikkumine). Oluliste lepingurikkumistega on muu hulgas tegemist juhul, kui:

10.4.1.	rikutakse lepingust tulenevaid kohustusi tahtlikult või raske hooletuse tõttu;
10.4.2.	täitja on jätnud tellija antud täiendava tähtaja jooksul oma kohustused täitmata;
10.4.3.	täitja edastab tellijale teate täitmisest keeldumise kohta;
10.4.4.	esitatakse valeteavet või võltsitud andmeid;
10.4.5.	rikutakse konfidentsiaalsuskohustust;
10.4.6.	kohustuse rikkumine annab poolele mõistliku põhjuse eeldada, et teine pool ei täida kohustust ka edaspidi;
10.4.7.	täitjal esineb lepingu kehtivuse ajal seadusrikkumisi lepingu esemeks oleva töö osutamisega.

10.5.	Tellijal on õigus leping erakorraliselt üles öelda juhul, kui täitja suhtes on tehtud pankrotiotsus või on algatatud likvideerimisprotsess või täitjal lõppevad lepingu täitmiseks vajalikud load ning täitja ei pikenda neid või lubade pikendamine ei ole võimalik.
10.6.	Täitjal on õigus leping igal ajal üles öelda, teatades sellest tellijale vähemalt 30 päeva ette.

11.	Kontaktisikud

11.1.	Poolte lepingujärgsete kohustuste täitmise korraldamine ja lepingus ettenähtud teadete, nõuete ja teiste dokumentide edastamine toimub kontaktisikute kaudu. 
11.2.	Tellija kontaktisik on Birgit Hüüs, +372 5346 3219, birgit.huus@rkik.ee.
11.3.	Täitja kontaktisik on Reigo Kaljula, +372 5340 9585, reigo.kaljula@verston.ee.
11.4.	Kõik teated, millel ei ole õiguslikku tagajärge, esitatakse e-posti teel ning peavad olema adresseeritud lepingu kontaktisikutele juhul, kui ei ole teisiti kokku lepitud.
11.5.	Pool teavitab teist poolt kontaktisiku või muude andmete muutumisest viivitamata 
e-posti teel. Seda teadet ei loeta lepingu muudatuseks.

12.	Lõppsätted

12.1.	Leping jõustub tellija poolsest allkirjastamisest ja kehtib kuni lepinguliste kohustuste täitmiseni.
12.2.	Lepingu täitmise keel on eesti keel, kui pooled ei ole teisiti kokku leppinud. 
12.3.	Lepingu täitmisel ja lepingust tulenevate vaidluste korral lähtutakse Eesti Vabariigi õigusaktidest, kui pooled ei ole teisiti kokku leppinud. 
12.4.	Pooled on kokku leppinud võtta tarvitusele kõik abinõud omavaheliste erimeelsuste lahendamiseks läbirääkimiste teel. Kokkuleppele mittejõudmisel lahendatakse vaidlus vastavalt Eesti Vabariigi õigusele Harju Maakohtus, välja arvatud juhul, kui pooled on teisiti kokku leppinud. 
12.5.	Lepingu üksiku sätte kehtetus ei too kaasa kogu lepingu või lepingu teiste sätete kehtetust.
12.6.	Kumbki pool ei oma õigust oma lepingulisi õigusi ja kohustusi üle anda kolmandatele isikutele teise poole kirjaliku nõusolekuta.
12.7.	Sõlmitud lepingu muutmises võib kokku leppida lepingus ning riigihangete seaduses toodud alustel ja mahus.
12.8.	Lepingu muudatused kehtivad juhul, kui need on vormistatud kirjalikult. Kirjaliku vorminõude mittejärgimisel on lepingu muudatused tühised. Kõik lepingu muudatused jõustuvad pärast nende allkirjastamist poolte poolt või poolte määratud tähtajal. 
12.9.	Poolte vaheliste õiguslikku tähendust omavate teadete ja muu info edastamine peab toimuma kirjalikult või e-posti teel digitaalselt allkirjastatuna. Teatis loetakse kättesaaduks ka juhul, kui see on edastatud postiasutuse poolt tagasisaadetava väljastusteatega lepingus tähendatud asukohta ja teate posti panemisest on möödunud 5 päeva. E-posti teel teate saatmise korral loetakse teade kättesaaduks järgmisel tööpäeval.
12.10.	Leping on koostatud ühes eksemplaris ja allkirjastatud digitaalselt. 

13.	Lisad

13.1.	Lisa 1. Julgeolekutingimused_282595
13.2.	Lisa 2. Tehniline_kirjeldus_parkla
13.3.	Lisa 3. 282595_pakkumuse_506891_hindamiskriteeriumid

Tellija:

Riigi Kaitseinvesteeringute Keskus
registrikood 70009764
Järve tn 34a 
11314 Talllinn

	
Täitja:

Verston OÜ
registrikood 11947047
Pärnu tn 128
72720 Paide linn
Järva maakond
	
(allkirjastatud digitaalselt)
	(allkirjastatud digitaalselt)	
Ivar Janson
hangete osakonna juhataja	Ragnar Kangro
juhatuse liige